CARIGNOS DE LUNA

Muccaloros de nue 
han meigadu semos de braja, 
in chelos de nie. 

Battiles de mudine 
han istudadu culilughes de eranu, 
abroende bramas de ammentu. 

In sas mesas de s’anima so suighende 
su fremmentarzu ‘e sa sorte.

Pro troppu tempus mi so ninnada 
in sos bratzos de un’unda faularza, 
caentende afficos paraliticos 
in brajeris de astrau, 
e incunzende binnennas 
de pupujones già boidos, 
pro torrare unu depidu già pagadu 
a promissas de entu. 

Como est ora de nde pesare su piantu 
dae sa cabitta de s’anneu,
como est ora de muttire carignos 
e faeddos de amore, 
pro imbirdire ancora tirighinos de asseliu. 

Ma tottu paret pasare……
 
No, 
sa luna no drommit
in cabidales de area, 
no, 
est izende in fressadas de isteddu, 
abbuttonendemi rajos de lughe
in  bunneddas de isettu.